Premierul elen Alexis Tsipras a declarat, duminică, că băncile din Grecia vor rămâne închise pentru o perioadă care nu a fost menţionată, iar retragerile de numerar vor fi restricţionate, informează Mediafax.

Decizia de duminică intervine după ce cozi lungi s-au format în ultimele două zile la bancomate din toată ţara, în urma deciziei bruşte a premierului Tsipras de a convoca un referendum pe tema propunerilor de reforme înaintate de creditorii internaţionali pentru a continua finanţarea Greciei.

Citește și: BCE a ÎNGHEȚAT finanțarea de urgență a băncilor din Grecia

Anunțul de vineri seara al premierului grec a luat prin surprindere miniștrii de Finanțe din zona euro, care au respins sâmbătă solicitarea autorităților de la Atena de a prelungi cu o lună programul de susținere financiară de 240 de miliarde de euro, din care Grecia mai are de primit 7,2 miliarde de euro.

Banca Centrală Europeană a decis duminică să mențină dar să înghețe finanțarea băncilor din Grecia prin intermediul programului ELA la nivelul stabilit vineri.

"Acum este mai mult decât clar că această decizie nu are alt scop decât să şantajeze voinţa poporului grec şi să împiedice procesul democratic al referendumului", a afirmat Tsipras într-un discurs televizat.

Referendumul este prevăzut pentru duminica viitoare, dar actualul program de ajutor al Greciei expiră marţi, iar restul de 7,2 miliarde de euro pe care statul elen îi mai avea de primit nu vor mai fi disponibili după această dată.

În lipsa acestor fonduri, Grecia riscă să nu poată plăti o datorie de 1,6 miliarde de euro către FMI, scadentă tot marţi.

Tsipras nu a oferit detalii despre cât timp vor rămâne închise băncile sau ce restricţii vor fi impuse asupra tranzacţiilor. Doi oficiali din sectorul financiar au afirmat că băncile vor rămâne probabil închise câteva zile.